Murray spot gesin het gegroei | Netwerk24
Murray spot gesin het gegroei
Die Skot het die eerste stel verloor en in die tweede vasgebyt om Wawrinka van Switserland met 3-6, 6-4, 6-4 te troef. Dit was Murray (32) se eerste titel sedert sy heupoperasie wat sy loopbaan gered het.
Dit het aan die begin van die jaar, toe Murray in die eerste ronde van die Australiese Ope uitgeskakel is, gelyk asof hy die spel gaan los. Hy het egter 'n operasie ondergaan en was eers in Junie terug op die baan – aanvanklik net in dubbelspelwedstryde.
Murray het Sondag ook die eerste keer in 11 jaar in 'n eindstryd teen Wawrinka gespeel. Dié Switser het ook die laaste klompie jare erg met beserings gesukkel. Murray het nou 12 van die 20 wedstryde tussen hulle gewen.
Die 34-jarige Wawrinka was goed op koers om te wen, maar kon nie sy kanse in die tweede stel benut nie. Murray, wat nie enige ongemak getoon het nie, het soos van ouds voor sy besering teruggeveg om sy 46ste titel te wen.
Andy Murray het ná twee lang jare weer 'n trofee verower. Foto: AP
Murray se laaste toernooi-oorwinning was in Maart 2017 in Doebai, toe hy nog die wêreld se voorste speler was.
Hy was aan die einde baie aangedaan, met trane wat vlak gelê het.
"Dis ongelooflik om terug te wees en teen Stan in so 'n eindstryd te speel. Hy het uitstekend gespeel," sê Murray.
"Ek het nooit verwag om in dié posisie te wees nie so ek is baie bly. Stan het van oral af wenners geslaan, maar ek het dit reggekry om vas te byt. Dis een van my grootste seges ná alles."
Wawrinka, wat twee jaar gelede 'n knieoperasie ondergaan het, het in die tweede stel 'n gulde kans om sy voorsprong te vergroot,deur die vingers laat glip.
Murray het op 1-3 en 15-40 teruggeveg. Hy het ook op 4-4 'n breekpunt afgeweer om die stel uiteindelik met 6-4 te wen en die wedstryd tot 'n beslissende stel uit te rek, wat hy ook gewen het.
Die Skot het agterna geskerts hy gaan binnekort drie kinders onder vier jaar hê, wat die gevolg is van die tydjie wat hy nie op toer was nie. Hy sê dis tyd dat hy weer op die pad kom sodat dinge nie verder buite beheer raak (wat sy gesinsgrootte betref) nie.
* Murray het danksy sy toernooisege met 116 plekke op die jongste wêreldranglys geklim en beklee nou die 127ste plek. Hy was minder as 'n maand gelede nog 503de op die ranglys. – Sportredaksie, Reuters